
PËR ADMINISTRATËN DETARE TË REPUBLIKËS SË SHQIPËRISË

Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave,

KUVENDI
I REPUBLIKËS SË SHQIPËRISË

VENDOSI:

KREU I
DISPOZITA TË PËRGJITHSHME

Neni 1
Qëllimi

Ky ligj përcakton organizimin dhe funksionimin e administratës detare të Republikës së Shqipërisë, në zbatim të detyrimeve të vendosura nga aktet ligjore, kombëtare dhe ndërkombëtare, në fushën e detarisë.

Neni 2
Fusha e veprimit

1. Ky ligj zbatohet për:
a) të gjitha strukturat përbërëse të administratës detare, që kryejnë veprimtarinë e tyre në përputhje me qëllimin e këtij ligji;
b) të gjitha portet e Republikës së Shqipërisë, pavarësisht nga statusi që gëzojnë;
c) mjetet lundruese, të përfshira në regjistrin e mjeteve lundruese të Republikës së Shqipërisë, pavarësisht nga vendndodhja dhe veprimtaria e tyre;
ç) mjetet e huaja, kur janë në portet dhe në ujërat brenda juridiksionit territorial të Republikës së Shqipërisë;
d) të gjithë personat fizikë dhe juridikë, që e ushtrojnë veprimtarinë e tyre në përputhje me përmbajtjen e këtij ligji.
2. Ky ligj nuk zbatohet për:
a) portet dhe mjetet lundruese, që janë në autoritetin e Forcave Ushtarake Detare të Republikës së Shqipërisë;
b) mjetet lundruese të shteteve të tjera, të përjashtuara me marrëveshje ndërkombëtare, dypalëshe ose shumëpalëshe, të ratifikuara me ligj nga Kuvendi.

Neni 3
Përkufizime

Në këtë ligj termat e mëposhtëm kanë këto kuptime:
1. “Administrata detare” është tërësia e strukturave të angazhuara në fushën e detarisë.
2. “Drejtoria e Përgjithshme Detare” është autoriteti përgjegjës për funksionimin e administratës detare, për politikat e zhvillimit të transportit detar dhe monitorimin e zbatueshmërisë së ligjit për fushën e detarisë, në varësi të Ministrit të Punëve Publike, Transportit dhe Telekomunikacionit.
3. “Ministri” është ministri përgjegjës për transportin.
4. “Ministria” është institucioni që ka në varësi institucionale transportin.
5. “Kontrolli Shtetëror i Flamurit” është autoriteti përgjegjës, nëpërmjet të cilit shteti shqiptar ushtron kontrolle të rregullta inspektimi dhe certifikimi të sigurisë teknike për mjetet lundruese, që mbajnë flamurin shqiptar, për zbatimin e kërkesave të vendosura nga legjislacioni kombëtar dhe konventat ndërkombëtare, ku Shqipëria është palë.
6. “Veprimtaria në fushën e detarisë” është tërësia e veprimeve të ndërgjegjshme të njeriut, që kryhen drejtpërdrejt ose në mjediset detare, me karakter ekonomik, mjedisor, kërkimor-shkencor apo aspekte të tjera, që lidhen me mbrojtjen e interesave kombëtarë.
7. “Subjekte detare” janë subjektet e së drejtës detare, që kryejnë veprimtari në fushën e detarisë, sipas parashikimeve të ligjit nr.9251, datë 8.7.2004 “Kodi Detar i Republikës së Shqipërisë”.

KREU II
BAZA, AUTORITETI DHE STRUKTURAT PËRGJEGJËSE 
PËR ORGANIZIMIN E FUNKSIONIMIN E ADMINISTRATËS DETARE

Neni 4 
Baza ligjore

Veprimtaria e administratës detare të Republikës së Shqipërisë bazohet në legjislacionin në fuqi për fushën e detarisë, si dhe në marrëveshjet e konventat ndërkombëtare, ku Republika e Shqipërisë është palë.

Neni 5
Autoriteti i administratës detare

Ministri është autoriteti më i lartë i administratës detare të Republikës së Shqipërisë.
Për ushtrimin e këtij autoriteti krijohet dhe funksion Drejtoria e Përgjithshme Detare, në varësi të ministrit.
Struktura dhe organika e Drejtorisë së Përgjithshme Detare përcaktohen me urdhër të Kryeministrit, me propozimin e ministrit.


Neni 6
Strukturat përgjegjëse për organizimin dhe funksionimin e
administratës detare

Administrata detare e Republikës së Shqipërisë ka në përbërje këto struktura:
a) Drejtorinë e Përgjithshme Detare;
b) Autoritetin Shtetëror të Sigurisë Portuale;
c) kapiteneritë e porteve;
ç) Kontrollin Shtetëror Portual;
d) Kontrollin Shtetëror të Flamurit;
dh) regjistrin e mjeteve lundruese të Republikës së Shqipërisë;
e) regjistrin e detarëve të Republikës së Shqipërisë.

Neni 7
Drejtoria e Përgjithshme Detare

Drejtoria e Përgjithshme Detare drejton dhe organizon veprimtarinë e strukturave përbërëse të administratës detare, në zbatim të legjislacionit kombëtar dhe ndërkombëtar për fushën e detarisë, të ratifikuar me ligj nga Republika e Shqipërisë.

Neni 8
Autoriteti Shtetëror i Sigurisë Portuale

Autoriteti Shtetëror i Sigurisë Portuale është pjesë përbërëse e Drejtorisë së Përgjithshme Detare dhe organizohet e funksionon në bazë të ligjit nr.9281, datë 23.9.2004 “Për sigurinë në anije dhe në porte”.

Neni 9
Kapiteneria e porteve

Kapiteneria e porteve është strukturë në varësi të drejtpërdrejtë të Drejtorisë së Përgjithshme Detare dhe i ushtron funksionet në bazë të ligjit nr.9251, datë 8.7.2004 “Kodi Detar i Republikës së Shqipërisë” dhe të akteve ligjore e nënligjore në fuqi.

Neni 10
Kontrolli Shtetëror Portual

Kontrolli Shtetëror Portual është strukturë përbërëse e administratës detare dhe vepron pranë kapitenerisë së porteve.
Kontrolli Shtetëror Portual i kryen funksionet në zbatim të ligjit nr.9852, datë 26.12.2007 “Për aderimin e Republikës se Shqipërisë në memorandumin e mirëkuptimit për kontrollin shtetëror portual” dhe të ligjit nr.9251, datë 8.7.2004 “Kodi Detar i Republikës së Shqipërisë”.

Neni 11
Kontrolli Shtetëror i Flamurit

Kontrolli Shtetëror i Flamurit është strukturë në përbërje të administratës detare dhe ushtron veprimtarinë për inspektimin e certifikimin e sigurisë teknike të mjeteve lundruese, që mbajnë flamurin shqiptar, në bazë të ligjit nr.9852, datë 26.12.2007 “Për aderimin e Republikës së Shqipërisë ne memorandumin e mirëkuptimit për kontrollin shtetëror portual”.



Neni 12
Regjistri i mjeteve lundruese dhe regjistri i detarëve të Republikës së Shqipërisë

Regjistri i mjeteve lundruese dhe regjistri i detarëve të Republikës së Shqipërisë janë struktura në përbërje të administratës detare. Ato e ushtrojnë veprimtarinë për regjistrimin e mjeteve lundruese, që kërkojnë të pajisen me flamurin shqiptar dhe të detarëve, që kërkojnë të pajisen me dëshmitë përkatëse.
Regjistri i mjeteve lundruese dhe regjistri i detarëve funksionojnë në përputhje me dispozitat e ligjit nr.9251, datë 8.7.2004 “Kodi Detar i Republikës së Shqipërisë”.

KREU III
DREJTORIA E PËRGJITHSHME DETARE

Neni 13
Statusi

Drejtoria e Përgjithshme Detare është institucion buxhetor në varësi të ministrit.
Drejtoria e Përgjithshme Detare drejtohet nga Drejtori i Përgjithshëm, i cili ka autoritetin dhe përgjegjësinë për marrjen e të gjitha vendimeve në fushën e detarisë, që nuk janë kompetencë ekskluzive e ministrit.

Neni 14
Detyrimet dhe të drejtat e Drejtorisë së Përgjithshme Detare

Drejtoria e Përgjithshme Detare ka detyrimet dhe të drejtat e mëposhtme:
a) drejton e bashkërendon veprimtarinë e strukturave përbërëse të administratës detare;
b) ushtron kontroll për mbarëvajtjen e punës dhe kryerjen e detyrave mbi të gjitha strukturat përbërëse të administratës detare;
c) kontrollon zbatimin e rregullave të përgjithshme, kombëtare dhe ndërkombëtare, të detarisë nga të gjitha subjektet private dhe shtetërore, të regjistruara si të tilla, që ushtrojnë veprimtarinë e tyre në fushën e detarisë dhe janë të lejuara, sipas ligjit, nga ministria;
ç) jep asistencë teknike në hartimin dhe përafrimin e legjislacionit kombëtar detar me legjislacionin ndërkombëtar. Bën plotësimin e kuadrit ligjor kombëtar për zbatimin e marrëveshjeve ndërkombëtare, që lidhen me të drejtën e detit dhe transportin detar, në të cilat Republika e Shqipërisë është palë;
d) përfaqëson Republikën e Shqipërisë për çështjet detare në Organizatën e Kombeve të Bashkuara, në Organizatën Ndërkombëtare Detare (IMO), në Organizatën Ndërkombëtare të Punës dhe në organizatat e tjera, ku Republika e Shqipërisë është palë;
dh) bashkëpunon me të gjitha institucionet e tjera, që kanë lidhje me veprimtarinë e fushës së detarisë, si me Rojën Bregdetare, me strukturat e Policisë Kufitare, me agjencitë doganore, me agjencitë mjedisore, me Shërbimin Hidrografik dhe me shoqatat e operatorëve privatë;
e) shkëmben të dhënat e nevojshme për disiplinimin e trafikut detar, rritjen e kushteve të sigurisë së lundrimit dhe të standardeve të sigurisë portuale;
ë) ngre grupet e ekspertëve për kryerjen e hetimeve për incidentet dhe aksidentet detare, përplasjet e anijeve, zjarreve në anije, daljes në tokë, piraterisë, për zgjidhjen e të gjitha çështjeve detare, të parashikuara në Kodin Detar të Republikës së Shqipërisë, si dhe merr masat e nevojshme për parandalimin e shmangien e tyre;
f) jep asistencë teknike në hartimin e akteve nënligjore dhe marrjen e masave përkatëse për heqjen e mbetjeve të ngurta, të lëngëta dhe relikeve detare, nëpërmjet strukturave përbërëse të administratës detare;
g) drejton, organizon dhe kontrollon trajnimet për kualifikimin e oficerëve dhe të detarëve të Republikës së Shqipërisë, të pilotëve, agjentëve, operatorëve portualë, që veprojnë në fushën e detarisë, për lëshimin e certifikatave përkatëse të nevojshme, në përputhje me legjislacionin kombëtar dhe me konventat ndërkombëtare, ku Republika e Shqipërisë është palë;
gj) ndjek dhe realizon veprimtaritë e transportit detar, në bazë të programit të qeverisë, të Planit Kombëtar të Transportit, masterplaneve dhe strategjisë së zhvillimit të sektorit detar; 
h) monitoron zhvillimin e porteve detare, në bazë të studimeve, masterplaneve, projekteve, në harmoni me Planin Kombëtar të Transportit.

KREU IV
VEPRIMTARIA DETARE DHE E DREJTA E LEJES SË VEPRIMTARISË

Neni 15
Veprimtaria në fushën e detarisë

Në fushën e detarisë personat fizikë dhe juridikë, publikë dhe privatë, kryejnë veprimtaritë e mëposhtme:
a) transportin detar të mallrave dhe të pasagjerëve;
b) transport detar, në linjë të rregullt, për udhëtarë dhe automjete;
c) shërbimet detare (agjenci detare, spedicionere, ngarkim-shkarkimi, pilotimi, rimorkimi, tërheqjen e mbeturinave të ngurta dhe të lëngëta nga anijet, furnizimin me karburant, konsulencë detare, kompanitë e menaxhimit të sigurt të mjeteve lundruese);
ç) veprimtari të tjera, që realizohen nga subjektet detare, në zbatim të konventave ndërkombëtare.

Neni 16
Lejet e ushtrimit të veprimtarisë detare

Personat fizikë dhe juridikë e ushtrojnë veprimtarinë detare në përputhje me dispozitat e Kodit Detar të Republikës së Shqipërisë dhe të akteve ligjore e nënligjore në fuqi.
Ministri miraton kriteret dhe procedurat e lëshimit, të pezullimit dhe të heqjes së lejeve për ushtrimin e veprimtarisë në fushat e transportit detar.

Neni 17
Tarifat e lejes për ushtrimin e veprimtarisë dhe miratimi i tyre

Tarifat e lejes për ushtrimin e veprimtarisë, sipas përcaktimeve të parashikuara në nenin 15 të këtij ligji, propozohen nga ministri dhe miratohen nga Ministri i Financave.
Të ardhurat e krijuara derdhen në Buxhetin e Shtetit.

KREU V
DISPOZITA KALIMTARE DHE TË FUNDIT

Neni 18 
Nxjerrja e akteve nënligjore

Ngarkohet ministri të nxjerrë aktet nënligjore në zbatim të nenit 16 të këtij ligji, për rregullimin e veprimtarive në fushën e detarisë.
Ngarkohet Ministri i Financave të nxjerrë aktet nënligjore në zbatim të nenit 17 të këtij ligji, për miratimin e tarifave të veprimtarive në fushën e detarisë.



Neni 19 
Shfuqizime

Dekreti nr.4938, datë 4.2.1972, i ndryshuar me dekretin nr.6180, datë 26.4.1980 “Për kapiteneritë e porteve”, shfuqizohet.
Neni 20 
Hyrja në fuqi

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.6138, datë 17.4.2009 të Presidentit të Republikës së Shqipërisë, Bamir Topi
